Pakuotės lapelis: informacija vartotojui

Magnesium sulfate heptahydrate ELETIS 250 mg/ml injekcinis ar infuzinis tirpalas
magnio sulfatas heptahidratas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
·   Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių

Apie ką rašoma šiame lapelyje?

1.	Kas yra Magnesium sulfate heptahydrate ELETIS ir kam jis vartojamas
2.	Kas žinotina prieš vartojant Magnesium sulfate heptahydrate ELETIS
3.	Kaip vartoti Magnesium sulfate heptahydrate ELETIS
4.	Galimas šalutinis poveikis
5.	Kaip laikyti Magnesium sulfate heptahydrate ELETIS
6.	Pakuotės turinys ir kita informacija


1.	Kas yra Magnesium sulfate heptahydrate ELETIS ir kam jis vartojamas

Magnesium sulfate heptahydrate ELETIS 250 mg/ml injekcinis ar infuzinis tirpalas yra vaistas, priskiriamas prie elektrolitų tirpalų, kurio sudėtyje yra veiklioji medžiaga magnio sulfatas heptahidratas. 
Magnesium sulfate heptahydrate ELETIS vartojamas: 
· sunkia nėščiųjų toksikoze sergančių moterų traukulių gydymui bei profilaktikai; 
· magnio trūkumo organizme gydymui ir profilaktikai.


2.	Kas žinotina prieš vartojant Magnesium sulfate heptahydrate ELETIS

Magnesium sulfate heptahydrate ELETIS vartoti draudžiama:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sunkus inkstų funkcijos nepakankamumas;
· jeigu yra širdies veiklos sutrikimas „blokada“, dėl elektrinio impulso laidumo širdyje sutrikimo.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Magnesium sulfate heptahydrate ELETIS:
· jeigu sergate raumenų silpnumu, vadinamu sunkiąja miastenija;
· jeigu sergate kvėpavimo takų ligomis;
· jeigu sergate lengvu ar vidutinio sunkumo inkstų sutrikimu.

Atsargiai šio vaisto reikia vartoti senyviems žmonėms. Jiems yra būdinga nuo amžiaus priklausoma padidėjusi rizika pasireikšti nepageidaujamam poveikiui, kadangi inkstų funkcija paprastai būna silpnesnė, todėl organizme gali kauptis magnis. 


Magnio sulfatas gali keisti kai kurių tyrimų rezultatus, todėl prieš numatomą tyrimą reikia perspėti gydytoją apie šio vaisto vartojimą. 

Vaikams ir paaugliams
Informacija apie šią pacientų grupę pateikta 3 skyriuje poskyryje „Vartojimas vaikams ir paaugliams“.

Kiti vaistai ir Magnesium sulfate heptahydrate ELETIS
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Pasakykite gydytojui arba slaugytojui, jeigu vartojate:
· kalcio druskų;
· nervų sistemą slopinančių vaistų;
· širdies veiklą lėtinančių vaistų (širdies glikozidų ir kt.);
· kai kurių raumenis atpalaiduojančių vaistų (nedepoliarizuojančių miorelaksantų).

Nėštumas ir žindymo laikotarpis

Nėštumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Magnio jonai gerai prasiskverbia per placentą, todėl jeigu magnio sulfato tirpalo vartojama 2 valandas prieš gimdymą, gali mažinti naujagimio kraujospūdį, slopinti kvėpavimą ar sukelti mieguistumą.
Magnio koncentracija vaisiaus kraujyje būna beveik tokia pat kaip motinos organizme, tačiau nėščiųjų toksikozės sukeltų traukulių gydymui trumpai vartojamos terapinės vaisto dozės kenksmingo poveikio vaisiui nesukelia. Apsigimimų magnio sulfatas nesukelia.
Yra aprašyti pavieniai atvejai, kai ilgalaikis (4-13 savaičių trukmės) magnio sulfato vartojimas naujagimiui sukėlė įgimtą rachitą, kaulų vystymosi sutrikimų, tačiau šis vaistas apsigimimų nesukelia. 

Reikiamų duomenų apie magnio sulfato vartojimą nėštumo metu nėra. Galimas pavojus žmogui nežinomas. Tyrimų su gyvūnais atlikta nepakankamai. Nėščioms moterims magnio sulfato injekcijas reikia skirti atsargiai, ir nėštumo metu skirti tik būtinais atvejais.

Žindymas
Prieš vartojant bet kokį vaistą, būtina pasitarti su gydytoju.
Magnio sulfato patenka į motinos pieną, kuriame jo koncentracija būna beveik du kartus didesnė negu moters kraujyje. Šio vaisto vartojančios moters pienas nepageidaujamo poveikio kūdikiui nesukelia. 

Vairavimas ir mechanizmų valdymas
Magnesium sulfate heptahydrate ELETIS gebėjimą vairuoti ir valdyti mechanizmus veikia stipriai.
Suleidus magnio sulfato tirpalo mažėja kraujospūdis, sutrinka rega (dvejinasi matomi daiktai), apima silpnumas, atidumo reikalaujančio darbo negalima dirbti tol, kol minėti pokyčiai nepraeina.


3.	Kaip vartoti Magnesium sulfate heptahydrate ELETIS

Visada vartokite šį vaistą tiksliai kaip nurodė gydytojas. Jeigu abejojate, kreipkitės į  gydytoją arba vaistininką.

Šio vaisto dozavimo rekomendacijos pateiktos toliau.
4 ml Magnesium sulfate heptahydrate ELETIS yra l g magnio. 

Didžiausia paros dozė 
Suaugusiems yra 40 g magnio arba 160 ml (16 dešimties ml ampulių) Magnesium sulfate heptahydrate ELETIS.

Nėščiųjų toksikozės sukeltų traukulių gydymas ir profilaktika
Į veną per infuzijos sistemą 30 minučių laikotarpiu reikia sulašinti 4 - 5 g magnio sulfato heptahidrato (apie 16 - 20 mmol magnio), t.y. 16 arba 20 ml Magnesium sulfate heptahydrate ELETIS, atskiesto 250 ml 5 % gliukozės arba 0,9 % izotoninio natrio chlorido tirpalu. Tuo pat metu giliai į kiekvieną sėdmenį galima leisti po 10 arba 20 ml Magnesium sulfate heptahydrate ELETIS. Vėliau, jeigu reikia ir pacientas gerai toleruoja, kas 4 valandas pakaitomis į kiekvieną sėdmenį galima leisti tokią pačią dozę (16-20 ml Magnesium sulfate heptahydrate ELETIS).

Sunkaus magnio trūkumo šalinimas

Į raumenis
Reikia suleisti 250 mg/kg kūno svorio magnio sulfato heptahidrato (apie l mmol/kg magnio) arba 1 ml/kg kūno svorio Magnesium sulfate heptahydrate ELETIS. Nustatyta vaisto dozė padalinama į 4 lygias dalis ir kas valandą, per 4 valandų laikotarpį, kiekviena dalis leidžiama į raumenis. 

Į veną
Per 3 valandas  į veną reikia infuzuoti 5 g magnio arba 20 ml Magnesium sulfate heptahydrate ELETIS, atskiesto 500 ml 5 %  gliukozės arba 0,9 % natrio chlorido izotoninio tirpalu. 

Vidutinio sunkumo magnio trūkumo šalinimas

Į raumenis
Per parą, kas 6 valandas į raumenis reikia suleisti po l g magnio sulfato (po 4 ml Magnesium sulfate heptahydrate ELETIS).

Visiška parenterinė paciento mityba 
Suaugusiems žmonėms į veną per parą reikia infuzuoti nuo 25 iki 50 mg/kg kūno svorio magnio sulfato heptahidrato (0,1 - 0,2 ml/kg Magnesium sulfate heptahydrate ELETIS). Jeigu pacientui yra trumpos žarnos sindromas (atrezija arba atliktas dalinis pašalinimas), prireikus paros dozę galima didinti.

	Senyviems pacientams
	Senyviems pacientams paprastai reikia sumažinti magnio sulfato dozę, nes inkstų funkcija gali būti sutrikusi dėl amžiaus.
	
	Pacientams, kurių inkstų funkcija sutrikusi
	Per 48 valandas turi būti leidžiama bendra 20 g magnio sulfato heptahidrato dozė (80 ml Magnesium sulfate heptahydrate ELETIS tirpalo).
	Pacientams, sergantiems sunkiu inkstų funkcijos sutrikimu, vaisto vartoti draudžiama (žr. „Magnesium sulfate heptahydrate ELETIS vartoti negalima“).

Vartojimas vaikams ir paaugliams
Parenteriniu būdu maitinamiems vaikams į veną per parą reikia lašinti maždaug po 25 mg/kg kūno svorio magnio sulfato heptahidrato (0,1 ml/kg Magnesium sulfate heptahydrate ELETIS).

Ką daryti pavartojus per didelę Magnesium sulfate heptahydrate ELETIS dozę
Jeigu įtariamas vaisto perdozavimas, būtina nedelsiant nutraukti vaisto vartojimą ir kreiptis į gydytoją. 

Pamiršus pavartoti Magnesium sulfate heptahydrate ELETIS
Pamiršus dozę, ją reikia injekuoti tuojau pat, vėliau vaisto vartoti taip, kaip nurodyta.
Negalima vartoti dvigubos dozės norint kompensuoti praleistą dozę.

Nustojus vartoti Magnesium sulfate heptahydrate ELETIS
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinis poveikis pasireiškia staiga padidėjus magnio kiekiui organizme, jeigu vaistas netinkamai dozuojamas arba suleidžiamas per greitai. Pokyčiai priklauso nuo šio vaisto koncentracijos plazmoje.

Dažnis nežinomas (negali būti apskaičiuotas pagal turimus duomenis)
Sausgyslių refleksų išnykimas, bendras silpnumas, „karščio jutimas“ ir kvėpavimo slopinimas.
Gali pasireikšti bradikardija (retas širdies plakimas) ir EKG pokyčiai (pailgėja PR intervalo ir QRS komplekso trukmė).
Dėl kraujagyslių sienelių subliuškimo slopinimo sumažėja kraujospūdis ir gali pasireikšti sąmonės praradimas. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Magnesium sulfate heptahydrate ELETIS

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje. Ampules laikyti išorinėje dėžutėje, kad vaistas būtų apsaugotas nuo šviesos. Negalima užšaldyti.

Ant ampulės etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus, kad pakito injekcinio ar infuzinio tirpalo spalva arba atsirado nuosėdų, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Magnesium sulfate heptahydrate ELETIS sudėtis
-	Veiklioji (-sios) medžiaga (-os) yra  magnio sulfatas heptahidratas. Viename injekcinio ar infuzinio tirpalo mililitre yra 250 mg magnio sulfato heptahidrato. Vienoje ampulėje (5 ml) yra 1,25 g magnio sulfato heptahidrato. Vienoje ampulėje (10 ml) yra 2,5 g magnio sulfato heptahidrato.
-	Pagalbinė (-ės) medžiaga (-os) yra praskiesta vandenilio chlorido rūgštis (pH koreguoti), injekcinis vanduo.

Magnesium sulfate heptahydrate ELETIS išvaizda ir kiekis pakuotėje
Magnesium sulfate heptahydrate ELETIS yra skaidrus, bespalvis injekcinis ar infuzinis tirpalas. 
Kartono dėžutė, kurioje yra 10 stiklo ampulių po 5 ml injekcinio ar infuzinio tirpalo.
Kartono dėžutė, kurioje yra 5 stiklo ampulės po 10 ml injekcinio ar infuzinio tirpalo.
Kartono dėžutė, kurioje yra 10 stiklo ampulių po 10 ml injekcinio ar infuzinio tirpalo.


Registruotojas ir gamintojas
UAB „Eletis Pharma"
Sukilėlių pr. 61-2
LT-49333, Kaunas
Lietuva
Tel. +370 37 370054
Faksas +370 37 370067
El. paštas info@eletispharma.lt


Šis pakuotės lapelis paskutinį kartą peržiūrėtas 2025-11-07. 


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

---------------------------------------------------------------------------------------------------------------
Toliau pateikta informacija skirta tik sveikatos priežiūros specialistams.

Į veną leidžiamo magnio tirpalo koncentracija turi būti ne didesnė kaip 200 mg/ml, todėl prieš vartojimą jį būtina skiesti.
Magnesium sulfate heptahydrate ELETIS galima skiesti 5 % gliukozės tirpalu arba 0,9 % izotoniniu natrio chlorido tirpalu. 
Vartoti tik skaidrų, bespalvį, be matomų dalelių tirpalą. 
. Leidžiant į veną, leidimo greitis turi būti ne didesnis kaip 150 mg/min. magnio sulfato heptahidrato. 
l g magnio sulfato heptahidrato atitinka 8,1 mekv arba apie 4 mmol magnio jonų, arba 4 ml Magnesium sulfate heptahydrate ELETIS. 

Didžiausia paros dozė 
Suaugusiems yra 40 g magnio, t.y. 320 mekv arba apie 160 mmol magnio, arba 160 ml Magnesium sulfate heptahydrate ELETIS.
Parenteraliai, ypač į veną vartojant magnio sulfato, reikia reguliariai stebėti paciento kraujospūdį, EKG ir magnio koncentraciją kraujo plazmoje (normali magnio koncentracija yra 0,8 - 1,2 mmol/1) bei išskiriamo šlapimo kiekį (per 4 valandas turi pasišalinti ne mažiau kaip 100 ml šlapimo). 



